Diari Oficial de la Generalitat Valenciana


Sumari del DOGV 5429, del 16-01-2007 (2007/486)

ACORD de 12 de gener de 2007, del Consell, sobre racionalització del sistema de guàrdies i atenció continuada i noves formes de prestar-les.
--------------------------------------------------------------------------------------------------------------------------------------------

### Dades del document

Número de DOGV
:   5429

Data del DOGV
:   16-01-2007

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2007/486


Data del document
:   12-01-2007

Organisme emissor
:   Conselleria de Sanitat

Tipus de document
:   Acord

Descriptors 

:   * remuneració del treball
    * legislació
    * jornada de treball
    * dietes i despeses
    * personal sanitari

El Consell, en la reunió del dia 12 de gener de 2007, va adoptar l'acord següent:  
L'activitat de l'atenció sanitària està caracteritzada per la necessitat de cobrir uns requeriments assistencials que són relativament constants en períodes amplis de temps. Substitucions per incapacitat temporal, reforços d'estiu, cobertura de permisos i llicències i, de vegades, cobertura de lliurances i realització d'atenció continuada, són situacions constants en els centres al llarg d'un període anual, però, al mateix temps, variables en períodes més curts de temps. La substitució d'estes incidències de forma puntual pot comportar canvis freqüents en els equips de treball, que dificulten l'obtenció de desitjables nivells de qualitat.  
El present acord s'emmarca en la mateixa línia iniciada per els acords de 15 d'abril i 27 de maig de 2005, del Consell, sobre millores relatives a l'atenció continuada i guàrdies, l'última fase d'implantació de la qual acaba el 31 de desembre de 2007.  
En atenció de totes estes consideracions, amb l'informe favorable previ de l'Àrea Jurídica de la Conselleria de Sanitat, i després d'haver sigut negociat en la Mesa Sectorial de Sanitat, d'acord amb el que preveu l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, fent ús de l'habilitació per a modificar les taules retributives del personal al servici de les institucions sanitàries que conté l'article 53 de la Llei 11/2000, de 28 de desembre, de la Generalitat, a proposta del conseller de Sanitat, el Consell  
ACORDA  
Primer  
Es constituïx una Mesa Tècnica per a l'anàlisi, estudi i valoració de les guàrdies i atenció continuada, així com la implantació de nous sistemes de contractació per a prestar-les. La Mesa Tècnica esmentada tindrà com a finalitat la racionalització i millora del sistema sanitari per mitjà d'una nova regulació de les guàrdies i atenció continuada.   
Segon  
Els treballs de comissió esmentada, que ha d'estar constituïda abans del 15 de gener de 2007, han de finalitzar abans que culmine el primer semestre de 2007, a fi que la racionalització de l'atenció continuada i guàrdies siga aplicable en el referit exercici.  
Tercer  
Amb esta finalitat, es dota, amb efectes econòmics des de l'1 de gener de 2007, una partida pressupostària de 13,5 milions d'euros.  
Quart  
Ordenar la publicació d'este acord en el Diari Oficial de la Comunitat Valenciana.  
València, 12 de gener de 2007  
El conseller secretari del Consell, per substitució,  
ESTEBAN GONZÁLEZ PONS